Document ID: 32006D0636

32006D0636
L 261/32
JURNALUL OFÍCIAL AL UNIUNII EUROPENE
DECIZIA COMISIEI
din 12 septembrie 2006
de stabilire, pe stat membru, a defalcării anuale a valorii sprijinului comunitar pentru dezvoltarea rurală pentru perioada 1 ianuarie 2007-31 decembrie 2013
[notificată cu numărul C(2006) 4024]
(2006/636/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (1), în special articolul 69 alineatul (4),
întrucât:
(1)
Decizia 2006/493/CE a Consiliului (2) stabilește valoarea sprijinului comunitar pentru dezvoltare rurală pentru perioada 1 ianuarie 2007-31 decembrie 2013, defalcarea anuală a acestuia, precum și suma minimă care trebuie alocată regiunilor care pot beneficia de obiectivul „convergență”.
(2)
Punctul 40 din perspectivele financiare 2007-2013, aprobate la Consiliul European din decembrie 2005, stabilește nivelul maxim al transferurilor fondurilor care sprijină coeziunea.
(3)
În conformitate cu articolul 69 alineatul (4) din Regulamentul (CE) nr. 1698/2005, Comisia procedează la defalcarea anuală pe stat membru a valorii sprijinului comunitar pentru dezvoltare rurală, după deducerea sumei alocate asistenței tehnice pentru Comisie și luând în considerare sumele rezervate pentru regiunile care pot beneficia de obiectivul „convergență”, rezultatele obținute în trecut, precum și situațiile și necesitățile speciale pe baza unor criterii obiective. Articolul 69 alineatul (3) din regulamentul respectiv stabilește că aceste sume sunt, de asemenea, indexate cu 2 % pe an. Alineatul (5) din articolul menționat anterior precizează că, pe lângă sumele menționate anterior, statele membre trebuie să ia în considerare, în vederea programării, sumele care rezultă din modulare, în conformitate cu articolul 12 alineatul (2) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (3).
(4)
Decizia 2006/410/CE a Comisiei (4) definește, pentru exercițiile financiare 2007-2013, valoarea totală a transferurilor efectuate din Fondul European Agricol de Garanție către FEADR, în conformitate cu articolul 10 alineatul (2), cu articolul 143d și cu articolul 143e din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (5). Aceste sume trebuie adăugate la defalcarea anuală pe stat membru în vederea programării dezvoltării rurale, în conformitate cu metoda prevăzută la articolul 10 alineatele (3) și (4) din Regulamentul (CE) nr. 1782/2003. Defalcarea anuală pe stat membru a sumelor rezultate din modularea prevăzută la articolul 10 alineatul (1) din regulamentul menționat anterior a fost stabilită prin Decizia 2006/588/CE a Comisiei (6).
(5)
Nu trebuie incluse în defalcarea anuală sumele referitoare la Bulgaria și România, dat fiind că tratatul de aderare a acestor două țări nu a intrat încă în vigoare. Odată intrat în vigoare acest tratat de aderare, defalcarea anuală menționată anterior va trebui modificată pentru a include în ea alocația țărilor în cauză,
ADOPTĂ PREZENTA DECIZIE:
Articolul 1
Defalcarea anuală pe stat membru a creditelor de angajament afectate sprijinului comunitar pentru dezvoltare rurală pentru perioada 1 ianuarie 2007-31 decembrie 2013, prevăzută la articolul 69 din Regulamentul (CE) nr. 1698/2005, este stabilită în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 12 septembrie 2006.

Labels: 2
15
19
5